Maťo Homola štartoval do prvých pretekov z prvého radu
Maťo Homola nám robí radosť, opäť vystúpil na najvyšší stupienok. Tentoraz vyhral podujatie ETCC v belgickom Zolderi.
Prvé preteky v Zolderi začali letmým štartom a na jazdcov čakalo 13 kôl. Maťo Homola so Seatom Leon Cup Racer štartoval z vynikajúceho druhého miesta. Po výbornom štarte ho ale hneď v druhej zákrute atakoval Dušan Borković. Maťo útok ustál a udržal si pozíciu. Auto okrem kozmetického poškodenia neutrpelo žiadne škody a tak si náš pretekár mohol budovať náskok pred súpermi. Vedúci jazdec odstúpil po technickej chybe a tak sa Maťo ujal vedenia, ktoré do konca pretekov nepustil z rúk.
Štart je vždy veľmi ťažký
Maťo takto zhrnul dianie v prvých pretekoch: "Štart som mal v pohode. Hneď v druhej zákrute som sa stretol s Borkovićom a mali sme mierny "crash". Ja som bol na výhodnejšej strane a Dušan sa ma pokúsil podísť, ale ja som bol v zákrute skôr. Narazil mi do zadných dverí, ale našťastie sa nič nestalo. Dostal som sa za Kajaiu, ktorý bol síce dosť rýchly, ale nakoľko jazdí inú triedu, nesústreďoval som sa na neho. Pozorne som sledoval dianie za mnou a kontroloval som si odstup od Peťa Fulína, ktorý zvádzal súboj s Borkovićom. Nejaké tri kolá do konca mal Kajaia problémy a tak som sa dostal do čela a vlastne som si potom už len kontroloval preteky. Do cieľa som prišiel ako prvý, takže to je úplne super. Som nadmieru spokojný."
Maťo v Belgicku ukázal svoju rýchlosť
Do druhých pretekov na 13 kôl s pevným štartom nastúpil Maťo Homola z 8. miesta, pretože podľa pravidiel štartuje prvých 8 jazdcov z prvých pretekov v obrátenom poradí. Bolo to náročné, pretože Maťo sa musel prepracovávať dopredu. Dlho bojoval s Petrom Fulínom, ktorého predbehol až dve kolá pred koncom. Stihol ešte dobehnúť na druhom mieste jazdiaceho Josta, no na predbiehací manéver mu už nezostal čas. Maťo teda prešiel cieľom na treťom mieste s stratou 0,3 s na jazdca pred ním.
Najvyšší stupienok patril Maťovi Homolovi
Po sčítaní bodov z kvalifikácie prvých a druhých pretekov slovenský pretekár opäť vystúpil na najvyšší stupienok. V belgickom Zolderi vyhral druhé podujatie za sebou a stále má nádej na titul Majstra Európy. Maťo Homola hovorí: "Druhé preteky boli veľmi ťažké, keďže hneď od štartu sa odohrávali veľké súboje. Snažil som sa predrať dopredu, ale predo mnou sa nekompromisne bojovalo a súperi aj z iných kategórií si nedarovali ani centimeter trate. A tak som išiel na istotu, aby som preteky dokončil a zároveň zobral čo najviac bodov. Išiel som za Fulínom, ktorý bol viditeľnejšie pomalší, ale veľmi dobre sa bránil a bolo ho ťažké predbehnúť . Stratil som týmto súbojom veľmi veľa času, ktorý mi v závere chýbal. Celkovo som vyhral, ale mojim cieľom bolo čo najviac stiahnuť náskok vedúceho Borkovića v celkovom poradí a toto sa mi podarilo zasa iba o jeden bod. Ale priznávam, že som si skvele zapretekal a bola to zas pre mňa veľká pretekárska škola. Chcel by som sa hlavne poďakovať môjmu teamu, pretože všetci do jedného odviedli veľmi dobrú prácu. V neposlednom rade ďakujem sponzorom, mojej rodine, kamarátom, frajerke a všetkým, ktorí ma podporovali v akejkoľvek forme. Veľmi mi to pomohlo. Teším sa na preteky do Pergusy, kde sa všetko rozhodne – stále mám nádej na titul Majstra Európy."
Partneri, ktorí Maťa podporujú
Zdroj: tlačová správa